สถาบันนิติวิทยาศาสตร์ ชี้แจงแนวทางการชันสูตรศพที่เสียชีวิตโดยผิดธรรมชาติ หากญาติติดใจสามารถส่งชันสูตรซ้ำได้
นายแพทย์ศราวุฒิ สุจริตธรรม โฆษกสถาบันนิติวิทยาศาสตร์ เปิดเผยถึงแนวทางและมาตรฐานการชันสูตรศพที่เสียชีวิตของสถาบันนิติวิทยาศาสตร์ว่า ต้องมีการชันสูตรพลิกศพที่ตายโดยผิดธรรมชาติ 5 กรณี ได้แก่ ฆ่าตัวตาย ถูกผู้อื่นทำให้ตาย ถูกสัตว์ทำร้ายตาย ตายโดยอุบัติเหตุ ตายโดยยังมิปรากฏเหตุ รวมถึงการตายในระหว่างอยู่ในความควบคุมของเจ้าพนักงานนอกจากนี้ ยังได้กำหนดให้แพทย์ต้องแจ้งพนักงานสอบสวนให้ส่งทั้งศพ หรือบางส่วนไปชันสูตรเพิ่มเติมใน 11 กรณีคือ กรณีที่ไม่สามารถระบุว่าผู้ตายเป็นใคร และการผ่าศพอาจช่วยในการระบุ, ศพที่เป็นโครงกระดูก หรือศพที่ไหม้เกรียม, การตายที่เกิดจากหรืออาจเกิดจากถูกผู้อื่นทำให้ตาย, การตายที่เกิดขึ้นโดยการกระทำของเจ้าพนักงาน ซึ่งอ้างว่าปฏิบัติราชการตามหน้าที่, การตายผิดธรรมชาติในระหว่างอยู่ในความควบคุมของเจ้าพนักงาน ซึ่งอ้างว่าปฏิบัติราชการตามหน้าที่, การตายในเด็กที่ไม่คาดคิดและไม่สามารถอธิบายได้, การตายที่เกิดจากสารพิษ, การตายที่เกี่ยวข้องกับการจราจร, การตายที่เกิดจากการบาดเจ็บจากการทำงาน ไฟฟ้าดูด การจมน้ำโดยไม่มีผู้พบเห็น, ไม่สามารถระบุ หรือสันนิษฐานสาเหตุการตายได้ และกรณีที่มีผู้ใดผู้หนึ่งสงสัยในสาเหตุการตายหรือพฤติการณ์การตาย หรืออาจมีปัญหาเกี่ยวกับการได้รับผลประโยชน์ของผู้ตายโดยสำหรับกรณีที่ได้มีการชันสูตรพลิกศพในที่เกิดเหตุ และเข้าข่ายในลักษณะดังกล่าวข้างต้น จะต้องเคลื่อนย้ายศพมายังห้องผ่าชันสูตรศพเพื่อตรวจโดยละเอียด รวมถึงการส่งตรวจชีววัตถุต่างๆ เพื่อหาสารที่อาจเป็นสาเหตุของการเสียชีวิต อีกทั้ง พ.ร.บ.การให้บริการด้านนิติวิทยาศาสตร์ พ.ศ.2559 ยังได้เปิดให้ญาติผู้เสียชีวิตที่ติดใจสาเหตุการตาย สามารถขอตรวจชันสูตรซ้ำได้ที่สถาบันนิติวิทยาศาสตร์ เพื่อสร้างความเชื่อมั่น โปร่งใส อำนวยความยุติธรรม